יוסף אפרתי (רב)

הרב יוסף יקותיאל אפרתי (נולד בשנת ה'תשי"ג, 1953) הוא ראש בית מדרש גבוה להלכה בהתיישבות החקלאית, חבר ועדת הרבנים של דגל התורה ומומחה בתחום הכשרות. במקביל, שימש במשך כ-20 שנה כעוזרו האישי של הרב יוסף שלום אלישיב, מנהיג הציבור החרדי-ליטאי.

ביוגרפיה
נולד בישראל, לרב שמעון אפרתי, ראש מחלקת הכשרות ברבנות הראשית לישראל. למד בישיבה התיכונית חורב בירושלים ובישיבת כרם ביבנה. בשנות ה-70 נישא לצביה, בתו של פנחס שינמן.

במהלך השנים שינה את השתייכותו המגזרית מן הציבור הדתי-לאומי לחרדי. מאז שנות ה-90 שימש כעוזרו הראשי של מנהיג הציבור הליטאי הרב יוסף שלום אלישיב (נפטר ב-2012), ונחשב לבעל השפעה עליו.

לאחר פטירת הרב אלישיב הפנה הרב אפרתי את שאלותיו ההלכתיות והציבוריות לרב אהרן לייב שטינמן ולרב חיים קניבסקי. בשנת ה'תשע"ד מונה על ידי הרב שטינמן לחבר ועדת הרבנים של דגל התורה ושנה לאחר מכן לחבר ועדת הרבנים של דגל התורה בירושלים.

הרב אפרתי הוא מומחה בנושאי כשרות ובמצוות התלויות בארץ. בין היתר פעל כנגד היתר המכירה. בשנות ה-80 שימש כחבר מערכת הכשרות של בד"ץ מחזיקי הדת של חסידות בעלז. כיום מנהל מערכת כשרות עצמאית בתחום הפירות והירקות בשם "כשרות למהדרין". הוא ראש בית המדרש להלכה בהתיישבות החקלאית ובעבר שימש כראש המחלקה למצוות התלויות בארץ במועצה הדתית ירושלים. הוא משתף פעולה עם מקימי "בד"צ קהילות".

מספריו
 שו"ת "ישא יוסף" - מכיל פסקי הלכות והוראות של הרב אלישיב בנושאים שונים, ה'תשע"א.

קישורים חיצוניים
  משיעורי הרב יוסף אפרתי, לצפייה באתר בינינו

הערות שוליים

בוגרי ישיבת חורב-ירושלים
בוגרי ישיבת כרם ביבנה
חברי ועדת הרבנים של דגל התורה
ירושלים: רבנים
ראשי מכוני מחקר תורניים
רבנים חרדים ישראלים
ישראלים שנולדו ב-1953